Diari Oficial de la Generalitat Valenciana


Sumari del DOGV 5657, del 11-12-2007 (2007/14328)

RESOLUCIÓ de 4 de desembre de 2007, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni marc de col·laboració entre la Generalitat i l'Associació E3 Futura, per a l'organització conjunta i celebració anual de l'esdeveniment Campus Party a la ciutat de Valencia.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5657

Data del DOGV
:   11-12-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/14499


Data del document
:   04-12-2007

Organisme emissor
:   Conselleria de Presidència

Tipus de document
:   Resolució

Descriptors 

:   * associació
    * tecnologia de la informació
    * cooperació administrativa

RESOLUCIÓ de 4 de desembre de 2007, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni marc de col·laboració entre la Generalitat i l'Associació E3 Futura, per a l'organització conjunta i celebració anual de l'esdeveniment Campus Party a la ciutat de Valencia.  
 [2007/14086]  
La Generalitat i l'Associació E3 Futura han subscrit, després de la tramitació prèvia reglamentària, el 30 d'octubre de 2007, el Conveni marc de col·laboració per a l'organització conjunta i celebració anual de l'esdeveniment Campus Party a la ciutat de Valencia.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1577/2007, i que figura com a annex d'esta resolució.  
Valencia, 4 de desembre de 2007.- El director general de Relacions amb les Corts i Secretariat del Consell: Ángel Mompó Romero.  
Conveni marc de col·laboració entre la Generalitat i l'Associació E3 Futura, per a l'organització conjunta i celebració anual de l'esdeveniment Campus Party, a la ciutat de València  
València, 30 d'octubre de 2007  
R e u n i t s   
D'una banda, Francisco Camps Ortiz, president de la Generalitat, càrrec que ostenta en virtut del Reial Decret 860/2007, que actua en l'exercici de les facultats que té atribuïdes pel Decret 115/2007, de 27 de juliol, del Consell, pel qual s'aprova el Reglament Orgànic i Funcional de la Presidència de la Generalitat i el de la conselleria de Presidència.  
I, de l'altra, Belinda Galiano Ramírez, presidenta de l'Associació E3 Futura, càrrec que ostenta en virtut de decisió de la Junta Extraordinària, de 13 de setembre de 2007 i en l'exercici de les facultats que té atribuïdes com a tal en virtut dels estatuts de l'associació.  
Els compareixents, en la representació que intervenen, es reconeixen recíprocament capacitat legal suficient i vigència de les respectives facultats amb què actuen, per a subscriure el present acord, i a l'efecte,  
E x p o s e n  
El Consell (de la Generalitat de la Comunitat Valenciana), des de mitjans dels anys noranta, ha desplegat una acció pública de clara implicació en la promoció i consolidació de la societat de la informació i del coneixement a la Comunitat Valenciana, tot procurant estendre de manera solidària a tots els seus ciutadans, empreses, administracions, organitzacions i societat civil, els avantatges i les oportunitats de la immersió tecnològica en les tecnologies avançades de la informació i les comunicacions.  
D'altra banda, el Decret 7/2007, de 28 de juny, del president de la Generalitat adopta una nova estructura de l'administració de la Generalitat i atribuix a la conselleria de Justícia i Administracions Públiques l'exercici de les competències en matèria de modernització de l'administració.  
Bona prova del compromís adquirit per la Generalitat en esta matèria, el constituïxen les diferents iniciatives i projectes empresos en els últims anys, de manera que Avantic esdevé l'aglutinador de tots ells i el seu màxim exponent. L'estratègia per a consolidar les telecomunicacions avançades i la societat tecnològica i del coneixement a la Comunitat Valenciana (2004-2010), Avantic, és una iniciativa del Consell (de la Generalitat de la Comunitat Valenciana) per tal que la Comunitat Valenciana avance cap a la societat tecnològica i del coneixement, consolide el seu posicionament avantguardista i prescriptor en l'àmbit europeu i garantisca una major competitivitat, desplegament sostenible, qualitat de vida i cohesió social propis d'una societat avançada.  
La disseminació i el foment de la societat tecnològica i del coneixement, com a garantia de progrés i de desplegament sostenible per a tots, s'assenta preferentment en la col·laboració de tota la societat i en la participació conjunta en esdeveniments i projectes que suposen la implicació tecnològica del sector públic i de la iniciativa social. En este sentit, constituïx un factor decisiu en l'èxit de qualsevol política tecnològica i de telecomunicacions, l'actuació de consun amb la joventut, per a atendre les seues demandes en este sentit, alhora que la compromet en una funció social de disseminació exemplar dels beneficis que pot reportar a qualsevol ciutadà la societat tecnològica i del coneixement, amb independència de les seues circumstàncies personals o socials.  
Amb data 7 de juliol de 2004, la Generalitat va subscriure el Conveni marc de col·laboració amb l'Associació E3 Futura per a l'organització i celebració d'una de les fites més emblemàtiques com és la ja tradicional celebració a la ciutat de València de l'anomenat Campus Party, l'èxit del qual a nivell autonòmic, estatal i internacional ve referendat pel progressiu augment cada any del nombre dels participants i per la qualitat de les ponències i els actes que s'hi inscriuen.  
Per això, l'Associació E3 Futura, creadora del Campus Party, i promotora des de 1996, s'ha constituït en l'element catalitzador per a la consolidació d'un esdeveniment social, cultural i tecnològic de tanta rellevància com el que significa el Campus Party, sense renunciar per això al seu esperit pioner i innovador.  
L'Associació E3 Futura ha facilitat als jóvens, a través d'este esdeveniment, un lloc de trobada en el qual han pogut expressar la seua creativitat i ha fomentat les seues ganes d'aprendre, de compartir experiències i d'intercanviar amb altres usuaris els diferents punts de vista. En definitiva, ha contribuït a compaginar l'aspecte tecnològic amb l'element humà del compartiment i de la convivència, la qual cosa, sens dubte, ha contribuït, no només a l'èxit de la iniciativa, sinó, fonamentalment, a plasmar pràcticament un exemple del principi de l'humanisme tecnològic tan predicat.  
Cal destacar la implicació cada vegada major que en la realització de l'esdeveniment té el sector TIC valencià. Una preocupació del Campus Party en els darrers anys ha sigut la integració del món empresarial i de la innovació en l'esdeveniment, a través d'àrees com ara Campus I+D+i, robòtica, desplegament, etc.   
En esta etapa que s'obri amb les pròximes edicions de l'esdeveniment, el Consell (de la Generalitat de la Comunitat Valenciana) tindrà per tant una implicació major en el disseny i l'execució dels continguts del Campus Party, que integrarà el resultat de les seues iniciatives en matèria de societat de la informació en el desplegament general de l'esdeveniment.   
L'Associació E3 Futura adquirix amb la Generalitat el compromís de servir de catalitzador per a atraure la celebració d'esdeveniments de repercussió internacional a la Comunitat Valenciana, atesa la vocació d'obertura a l'exterior d'esta última i la posició de referent a nivell mundial que ocupa l'organització tant en l'àmbit de les noves tecnologies com en altres, com ara el medi ambient o el clima.  
És per tot això que ambdós entitats, a la vista dels resultats haguts en les últimes edicions del Campus Party, han estimat que, era arribat el moment, de renovar el conveni pel qual la ciutat de València es constutuix en la seu oficial de l'esdeveniment i garantix, d'esta manera, la continuïtat i el reiterament de l'aposta per la qualitat, la innovació i la funció social i cultural del Campus Party.  
Per tant, la Generalitat i l'Associació E3 Futura,  
A c o r d e n   
Primer. Objecte del conveni  
L'objecte del present conveni és definir el marc de relacions entre la Generalitat i l'Associació E3 Futura (d'ara en avant, les parts), en matèria d'organització, direcció, programació i celebració de l'esdeveniment anomenat Campus Party, amb caràcter anual a la ciutat de València i, també, la projecció internacional de l'esdeveniment.   
Segon. Obligació d'organització i objectius del Campus Party  
Les parts es comprometen a col·laborar en la celebració anual del Campus Party a la ciutat de València, com a seu de l'esdeveniment, a través de l'organització conjunta, i procuraran la participació de la societat civil i emprenedora, per tal de contribuir a acostar la ciència a la joventut i a divulgar la tecnologia més avançada, així com les seues aplicacions en els camps de l'educació, la indústria, l'oci, la cultura i altres àmbits o sectors de l'activitat humana d'interés general o social.  
Igualment, un dels objectius estratègics en l'organització i programació del Campus Party, el constituirà el foment de la participació juvenil en els programes d'investigació aplicada avançada, la promoció de projectes innovadors en l'àmbit d'Internet i, en general, tots aquells aspectes que permeten amb l'ajuda de les tecnologies de la informació i la comunicació, la incorporació de la joventut al món professional, laboral, econòmic i cultural.  
Un altre dels eixos prioritaris d'actuació el constituirà el foment de la cultura del coneixement entre els jóvens i de la participació de la joventut en moviments associatius internacionals a través d'Internet.  
A més, Campus Party treballarà en la integració del món empresarial de la Comunitat Valenciana en l'esdeveniment i, en especial, del sector TIC, per a fomentar les iniciatives pioneres en el desplegament tecnològic.  
Per a això, a través dels distints col·legis professionals, s'obriran canals de participació per als jóvens dirigits a la recerca d'ocupació.   
Les pròximes edicions de Campus Party, a través de la iniciativa Campus Verd, prestaran especial atenció als problemes del clima i del medi ambient, i fomentaran les activitats com l'estalvi d'energia i la conscienciació dels participants i la societat en general cap a la protecció i conservació del planeta.   
També, les parts es comprometen a la difusió internacional de Campus Party València, amb l'objecte de consolidar esta ciutat com el referent internacional en este tipus d'esdeveniments.   
En este sentit, en cada edició de Campus Party es duran a terme les accions de promoció turística i lingüística de la Comunitat Valenciana.  
Tercera. Desplegament del present conveni  
Per a l'execució concreta del present conveni marc les parts subscriuran els convenis corresponents singulars.  
Les parts subscriuran els convenis singulars corresponents, llevat d'excepcions, dins dels quatre primers mesos de cada exercici, i s'hi especificarà, a més a més, de les activitats concretes que hagen de realitzar-se, l'aplicació pressupostària a càrrec de la qual s'hagen de finançar i fins quin import màxim; també, el règim de pagament i el mecanisme de justificació el qual s'adaptarà, en tot cas, al que preveu el Text Refós de la Llei d'Hisenda Pública de la Generalitat.   
En tot cas, per part de la Generalitat, s'atribuïxen a la conselleria de Justícia i Administracions Públiques, a través de la Secretaria Autonòmica d'Administracions Públiques, les funcions i competències necessàries per al ple i eficient desplegament del present conveni.  
Quarta. Obligacions de l'Associació E3 Futura  
L'Associació E3 Futura es compromet a programar, dirigir i organitzar l'esdeveniment Campus Party a la ciutat de València, amb el coneixement previ de la Generalitat, amb la deguda antelació, de la duració -la qual mai no serà inferior a una setmana- dels continguts, programa, entitats col·laboradores, patrocinadores o participants en general i de la resta d'aspectes substancials que la Generalitat demande.  
Igualment, l'Associació E3 Futura s'obliga a mantindre i, si fa el cas, incrementar l'actual nivell de qualitat de l'esdeveniment per als participants, així com el dels ponents, i dels actes que es puguen celebrar, tot procurant l'augment del nombre de participants, sempre en funció de la demanda i de les possibilitats que oferisca la seu física que en cada edició es determine.  
La celebració de l'esdeveniment Campus Party haurà d'incloure les seccions Campus verd, actuacions dirigides a la recerca d'ocupació per a jóvens, així com, les accions de promoció turística i lingüística de la Comunitat Valenciana a través de les noves tecnologies.  
L'Associació E3 Futura es compromet a la realització de successives edicions de Campus Party Internacional en altres països, iniciant-se amb el Campus Party Brasil el 2008 i, també, dur a terme una campanya de promoció en altres països a fi de captar els participants procedents d'altres nacionalitats.  
En este sentit, es compromet també a comptar amb invitats rellevants procedents d'altres països i que es convertiran en ambaixadors de l'esdeveniment valencià en les seues respectives nacions d'origen.  
Així mateix, organitzarà l'assistència d'una delegació de la Generalitat a cadascun dels esdeveniments internacionals que se celebren de Campus Party i assumirà els costos dels desplaçaments i estades. La composició de la delegació corresponent serà la que es determine en cada cas d'acord mutu entre les parts.   
Cinquena. Obligacions de la Generalitat  
La Generalitat, a través de la conselleria de Justícia i Administracions Públiques, assumix el compromís de sufragar les despeses generades amb motiu de la realització de les activitats, que dins de l'objecte del present conveni, es convinguen.  
L'import global màxim previst durant el període de vigència del present conveni i per a les actuacions presentades a càrrec de la conselleria de Justícia i Administracions Públiques és de 5.268.797 €.  
La Generalitat, a través dels pressupostos anuals de la conselleria de Justícia i Administracions Públiques, i en funció de l'existència de crèdit en cada exercici econòmic, dotarà les línies de crèdit corresponents per a l'execució total d'este Conveni-marc, el qual es distribuirà al llarg de quatre exercicis, a través de la subscripció dels convenis singulars corresponents.   
Igualment, la Generalitat disposarà de les mesures necessàries perquè el Campus Party se celebre a la ciutat de València i per això aportarà els espais necessaris per a la realització òptima de l'esdeveniment.  
Sisena. Publicitat i difusió  
En totes les edicions de la Campus Party, tant a la ciutat de València com en altres països, figurarà necessàriament la imatge gràfica de la Generalitat en els elements de suport, propaganda i difusió.   
Setena. Comissió de seguiment  
Per al compliment efectiu del present conveni marc i també per a la resta de convenis singulars que, si fa el cas, se subscriguen, es crearà una Comissió de seguiment, integrada de forma paritària per representants de cada una de les parts.  
Per la Generalitat, formaran part de la Comissió de seguiment el conseller de Justícia i Administracions Públiques, el secretari autonòmic d'Administracions Públiques i el director general de Modernització o les persones que designen per a la seua substitució.  
Vuitena. Rescissió  
Sense perjuí del que puga establir-se en els acords de desplegament d'este Conveni-marc, la Generalitat podrà rescindir de ple este o aquells, si en qualsevol moment l'Associació E3 Futura incomplira qualsevol de les obligacions que s'hi establixen.  
Novena. Efectivitat i duració  
El present conveni-marc serà efectiu des de la data de la firma i estendrà la seua vigència fins al 31 de desembre de 2011, llevat que qualsevol de les parts el denuncie de forma motivada i fefaent amb una antelació de dos mesos.  
Igualment, en la data de la firma del present conveni i per acord mutu de les parts es considera finalitzat el Conveni marc subscrit el 7 de juliol de 2004.   
I, en prova de conformitat amb el susdit, els compareixents firmen en el lloc i la data susdits, en triple versió exemplar, el present Conveni-marc de col·laboració.  
Per l'Associació E3 Futura. Belinda Galiano Ramírez  
Per la Generalitat. Francisco Camps Ortiz